Sóller

Sóller ([ˈso.ʎə]) on kaupunki ja kunta Espanjan Mallorcalla. Sóller sijaitsee saaren luoteisosassa, noin 3 km rannikosta. Kunta ulottuu rantaan asti, missä on Port de Sóller’n luonnonsatama. Kunnan alueella ovat myös kylät Fornalutx, Biniaraix ja Binibassi. Kaupunki sijaitsee kukkuloiden ympäröimässä laaksossa, jossa tiedetään viljellyn appelsiineja ja sitruunoita ainakin 1200-luvulta asti. Sitrushedelmien vienti toi kaupunkiin vaurautta, ja sieltä vedettiin rautatie saaren pääkaupunkiin Palmaan vuonna 1912 ja raitiovaunulinja rannikolla Port de Sóller’en seuraavana vuonna. Liikenne Sóller’en kulkee vuodesta 1912 Sóller’n juna, joka lähtee Palmasta ja menee pitkän tunnelin sisällä Sóller’en. Matka kestää noin tunnin. Junaradan valmistumisen jälkeen vuonna 1913 avattiin Mallorcan ensimmäinen sähköistetty raitiovaunu, joka kulkee Sóller’sta Port de Sóller’en. Raiteiden pituus on 4868 metriä, ja ne ylittävät raudasta tehdyn sillan. Raitiolinja suunniteltiin matkustajaliikenteelle, mutta sillä kuljetettiin myös tavaraa kuten tuoretta kalaa satamasta Sollerin keskustaan. Vaunut 1-3 ovat alkuperäisiä vuodelta 1913, mutta linjalle on myöhemmin tuotu 1950-luvun avovaunuja Palmasta ja joitakin uudempia vaunuja Lissabonista. Bussiyhteys Palmasta Sóller’en kestää noin 35 minuuttia. Tapahtumia Kaupungissa järjestetään vuosittain Sóller’n perinnefestivaali toukokuun toisena tai kolmantena viikonloppuna. Juhlissa muistellaan maurien hyökkäystä kaupunkiin vuonna 1561, ja näytellään tapahtumia aikakauden asuissa. Lisäksi on laulua, tanssia, viiniä ja ilotulituksia. Lokakuussa taas on klassisen musiikin festivaali. Nähtävyyksiä Kuvia Lähteet Aiheesta muualla Kuvia tai muita tiedostoja aiheesta Sóller Wikimedia Commonsissa Viralliset kotisivut